MINISTERSTVO ZDRAVOTNÍCTVA
         SLOVENSKEJ REPUDLIKY 

            Bratislava  27. 03. 2019
    Číslo: S00464-2019-OÚ-8

D O P L N O K   č.  2
k Organizačnému poriadku Ministerstva zdravotníctva Slovenskej republiky

Organizačný poriadok Ministerstva zdravotníctva Slovenskej republiky (ďalej len „organizačný poriadok”) v znení Doplnku č. 1 (číslo S00464-2019-OÚ-6 zo dňa 27.02.2019) sa mení a dopĺňa takto:

1.	Prvá časť (Všeobecné ustanovenia) článok 3 (Minister) odsek 2 písmeno c) sa znenie bodu 8. nahrádza textom, ktorý znie:
„8. udelení ceny ministra osobnostiam za významný prínos v oblasti slovenského zdravotníctva;“

2.	Prvá časť (Všeobecné ustanovenia) článok 3 (Minister) sa v odseku 2 vypúšťa písmeno i).

3.	Prvá časť (Všeobecné ustanovenia) článok 4 (Štátny tajomník I.) sa v odseku 2 vypúšťa písmeno d). Pôvodné písmená e) a f) sa prečíslujú na písmená d) a e).

4.	Prvá časť (Všeobecné ustanovenia) článok 4 (Štátny tajomník I.) odsek 2 sa písmeno d) dopĺňa o nový bod 3., ktorý znie:
„3. protikorupčnému koordinátorovi;“
 
5.	Prvá časť (Všeobecné ustanovenia) článok 5 (Štátny tajomník II.) sa v odseku 2 vypúšťa písmeno e). Pôvodné písmená f) a g) sa prečíslujú na písmená e) a f).

6.	Prvá časť (Všeobecné ustanovenia) článok 5 (Štátny tajomník II.) odsek 2 sa písmeno e) dopĺňa o nový bod 3., ktorý znie:
„3. protikorupčnému koordinátorovi;“

7.	Prvá časť (Všeobecné ustanovenia) článok 6 (Generálny tajomník služobného úradu) sa v odseku 2 písmeno a) znenie bodu 9. nahrádza textom, ktorý znie:
„9.  bezpečnostného manažéra;“

8.	Prvá časť (Všeobecné ustanovenia) článok 6 (Generálny tajomník služobného úradu) sa v odseku 2 písmeno a) dopĺňa nový bod 10, ktorý znie:
„10.  asistentku generálneho tajomníka služobného úradu;“

9.	Prvá časť (Všeobecné ustanovenia) článok 6 (Generálny tajomník služobného úradu) sa v odseku 2 písmene b) vypúšťa bod 5.

10.	Prvá časť (Všeobecné ustanovenia) článok 6 (Generálny tajomník služobného úradu) sa v odseku 2 dopĺňa písmeno f) o nový bod 3., ktorý znie:
	„3. protikorupčnému koordinátorovi;“

11.	Prvá časť (Všeobecné ustanovenia) článok 7 (Generálny riaditeľ) sa v odseku 2 dopĺňa písmeno b) o nový bod 3., ktorý znie:
	„3. protikorupčnému koordinátorovi;“

12.	Prvá časť (Všeobecné ustanovenia) článok 8 (Riaditeľ odboru) sa v odseku 2 dopĺňa písmeno b) o nový bod 3., ktorý znie:
	„3. protikorupčnému koordinátorovi;“

13.	Prvá časť (Všeobecné ustanovenia) článok 9 (Vedúci oddelenia) sa v odseku 2 dopĺňa písmeno d) o nový bod 3., ktorý znie:
	„3. protikorupčnému koordinátorovi;“

14.	Prvá časť (Všeobecné ustanovenia) článok 12 (Vzťahy medzi útvarmi ministerstva) sa za odsek 1 vkladá nový odsek 2, ktorý znie:
„(2) Vecne príslušný organizačný útvar ministerstva, ktorý pripravuje návrhy zákonov, vykonávacích predpisov, odborných usmernení alebo individuálnych rozhodnutí a štandardov má povinnosť pred začatím vnútrorezortného pripomienkového konania predložiť materiál oddeleniu cenotvorby za účelom spracovania stanoviska k vypracovaným doložkám vplyvov.“
Pôvodné odseky 2, 3 a 4 sa prečíslujú na odseky 3, 4 a 5.

15.	Druhá časť (Osobitné ustanovenia) článok 14 (Pôsobnosť a členenie inštitútu zdravotnej politiky) sa v odseku 2 písmeno m) sa za slovo zákonov vkladá text, ktorý znie:
„v znení neskorších predpisov“

16.	Druhá časť (Osobitné ustanovenia) článok 14 (Pôsobnosť a členenie inštitútu zdravotnej politiky) sa za odsek 2 vkladá nový odsek 3, ktorý znie:
„(3) Do Inštitútu zdravotnej politiky je organizačne začlenený protikorupčný koordinátor, ktorý komunikuje priamo s ministrom a s generálnym tajomníkom služobného úradu pri plnení úloh vyplývajúcich ministerstvu z uznesenia vlády SR č. 585/2018 z 12. decembra 2018 prijatému k Návrhu protikorupčnej politiky Slovenskej republiky na roky 2019 – 2023. 
Pôvodné odseky 3 a 4 sa prečíslujú na odseky 4 a 5.

17.	Druhá časť (Osobitné ustanovenia) sa znenie článku 15 (Pôsobnosť odboru poisťovníctva a makroekonomiky zdravotníctva) nahrádza textom, ktorý vrátane nadpisu znie: 

„Článok 15
Pôsobnosť a členenie odboru poisťovníctva a makroekonomiky zdravotníctva

(1) Odbor poisťovníctva a makroekonomiky zdravotníctva metodicky usmerňuje                         a zabezpečuje sledovanie reálnych mesačných platieb do zdravotníckych zariadení, analýzy hospodárenia zdravotných poisťovní, vykonáva návrh, plánovanie, sledovanie a vyhodnocovanie makroekonomických a výkonnostných parametrov rezortu zdravotníctva, pripravuje agendu modelovania scenárov vývoja zdravotného poistenia. Odbor poisťovníctva a makroekonomiky zdravotníctva sa tiež zúčastňuje na návrhoch základnej orientácie a priorít rozvoja štátnej zdravotnej politiky v oblasti verejného zdravotného poistenia. Odbor tiež sleduje ukazovatele a trendy v oblasti makroekonomiky zdravotníctva v Slovenskej republike a krajinách EÚ.

(2) Odbor poisťovníctva a makroekonomiky zdravotníctva plní najmä tieto úlohy:
a)	v oblasti verejného zdravotného poistenia analyzuje existujúce právne normy, pripravuje návrhy legislatívnych zámerov, návrhy zákonov, najmä návrhy na zmeny zákona č. 580/2004 Z. z. o zdravotnom poistení a o zmene a doplnení zákona č. 95/2002 Z.z. o poisťovníctve a o zmene a doplnení niektorých zákonov v znení neskorších predpisov (ďalej len „zákon o zdravotnom poistení“) a zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon o zdravotných poisťovniach“) po vecnej stránke;
b)	pripravuje všeobecne záväzné právne predpisy po vecnej stránke k zákonu o zdravotnom poistení a k zákonu o zdravotných poisťovniach;
c)	zúčastňuje sa na činnosti odborných komisií z vecného hľadiska;
d)	vykonáva ročné zúčtovanie poistného plateného štátom po vecnej stránke za predchádzajúci kalendárny rok, vypočítava mesačne výsledok prerozdelenia  poistného plateného štátom pre  zdravotné poisťovne v zmysle zákona;
e)	participuje v oblasti svojej pôsobnosti na prerozdeľovaní poistného na verejné zdravotné poistenie;
f)	vypracováva metodiku výpočtu, zverejňuje index rizika a zoznam farmaceuticko-nákladových skupín;
g)	sleduje a vyhodnocuje správy o hospodárení zdravotných poisťovní za prvý polrok kalendárneho roka, výročné správy o hospodárení zdravotných poisťovní a plán činnosti zdravotnej poisťovne za príslušný rozpočtový rok;
h)	posudzuje návrh rozpočtu a obchodno-finančný plán zdravotných poisťovní a ďalšie údaje potrebné na účely zostavovania rozpočtu verejnej správy;
i)	posudzuje údaje z účtovníctva a štatistickej evidencie vo forme výkazov, hlásení, prehľadov a iných správ;
j)	vykonáva analytickú činnosť vrátane vyhodnocovania výsledkov a prípravy riešení v oblasti zdravotného poistenia;
k)	sleduje hospodárenie zdravotných poisťovní;
l)	predkladá údaje podľa pokynu Ministerstva financií SR o finančných aktívach a pasívach pre potreby hodnotenia verejných financií;
m)	vypracováva mesačný monitoring plnenia rozpočtu verejného zdravotného poistenia;
n)	sleduje a vyhodnocuje štruktúru príjmov a výdavkov zdravotných poisťovní;
o)	vypracúva  vyjadrenia  pre občanov, platiteľov poistného a iné subjekty, týkajúce sa problematiky verejného zdravotného poistenia, vzniku, zániku poistného vzťahu a platenia poistného, vrátane problematiky týkajúcej sa zdravotného poistenia v rámci EÚ, k cenám a úhradám zdravotných výkonov;
p)	zabezpečuje stanoviská k zákonu o zdravotnom poistení a k zákonu o zdravotných poisťovniach, ako aj k vykonávacím predpisom k týmto zákonom;
q)	zabezpečuje implementáciu smerníc EÚ do legislatívy SR za oblasť verejného zdravotného poistenia;
r)	preveruje podklady k vyúčtovaniu za poskytnutú zdravotnú starostlivosť poistencom podľa    § 9 ods. 3 zákona o zdravotnom poistení, ktorá bola uhradená poskytovateľom zdravotnej starostlivosti zdravotnou poisťovňou s najväčším počtom poistencov z vecného hľadiska podľa zákona o zdravotnom poistení, podľa opatrenia MZ SR č. 07045/2003-OAP a podľa údajov z centrálneho registra poistencov Úradu pre dohľad nad zdravotnou starostlivosťou;
s)	vykonáva analýzy efektívnosti vynaloženia verejných prostriedkov na zdravotnú starostlivosť a využíva ich výsledky na prognózovanie vývoja štruktúry výdavkov podľa jednotlivých segmentov;
t)	spolupracuje so stavovskými a profesijnými organizáciami;
u)	podporuje činnosti vedúce k efektívnemu hospodáreniu zdravotných poisťovní;
v)	zabezpečuje činnosti vedúce k finančnej stabilite systému zdravotníctva;
w)	v programovom rozpočtovaní zabezpečuje prípravu návrhu rozpočtu príjmov a výdavkov verejného zdravotného poistenia vrátane štátom plateného poistného, rozpis schválených záväzných ukazovateľov;
x)	nahráva a aktualizuje rozpočet príjmov a výdavkov verejného zdravotného poistenia vrátene štátom plateného poistného v Rozpočtovom informačnom systéme – moduly Programové rozpočtovanie (MPR), Zostavenie rozpočtu (ZoRo), Úpravy rozpočtu (MÚR);
y)	vypracováva hodnotenie makroekonomického vývoja z hľadiska potrieb štátneho záverečného účtu;
z)	zabezpečuje  premietnutie a zosúladenie legislatívnych predpisov EÚ  o uplatňovaní systémov sociálneho zabezpečenia s legislatívou SR v rezorte zdravotníctva a plní úlohy s tým spojené, najmä:
1.	zastupuje Slovenskú republiku v pracovnej skupine pre sociálne otázky zriadenej Administratívnou komisiou a zúčastňuje sa na príprave návrhov nariadení v oblasti koordinácie systémov sociálneho zabezpečenia pre oblasť vecných dávok;
2.	zastupuje Slovenskú republiku v Administratívnej komisii sociálneho zabezpečenia pre migrujúcich pracovníkov a zúčastňuje sa na príprave návrhov rozhodnutí v oblasti koordinácie systémov sociálneho zabezpečenia pre oblasť vecných dávok;
3.	v prípade potreby sa zúčastňuje rokovaní Komunikačnej komisie v oblasti sociálneho zabezpečenia;
4.	pripravuje nóty a vypracováva v spolupráci s dotknutými subjektmi dotazníky pre Administratívnu komisiu sociálneho zabezpečenia na jej rokovania za Slovenskú republiku;
5.	zastupuje Slovenskú republiku v Účtovnej komisii;
6.	pripravuje odpovede po vecnej stránke ako aj právnej stránke na formálne oznámenia Európskej komisie alebo šetrenia Európskej komisie, a ak to vyplynie z povahy veci iniciuje zmeny v domácej legislatíve.

(3) Do odboru poisťovníctva a makroekonomiky zdravotníctva je organizačne začlenené oddelenie cenotvorby.

(4) Riaditeľ odboru poisťovníctva a makroekonomiky zdravotníctva zodpovedá za činnosť odboru generálnemu riaditeľovi inštitútu zdravotnej politiky a plní úlohy uvedené v článkoch 8, 12 a 13.“

18.	Druhá časť (Osobitné ustanovenia) sa za článok 15 (Pôsobnosť a členenie odboru poisťovníctva a makroekonomiky zdravotníctva) vkladá nový článok 15a, ktorý vrátane nadpisu znie:
„Článok 15a
Pôsobnosť oddelenia cenotvorby

(1) Oddelenie cenotvorby zabezpečuje a koordinuje proces stanovovania cien v oblasti zdravotnej starostlivosti a služieb súvisiacich s poskytovaním zdravotnej starostlivosti, vrátane cenovej regulácie.

(2) Oddelenie cenotvorby plní najmä tieto úlohy:
a)	vypracúva koncepciu cenotvorby pre oblasť poskytovania zdravotnej starostlivosti;
b)	zabezpečuje reguláciu cien v zdravotníctve;
c)	analyzuje existujúce právne normy a pripravuje návrhy legislatívnych zámerov, návrhy všeobecne záväzných právnych predpisov, ktorými sa ustanovujú formy určenia ceny v oblasti zdravotnej starostlivosti a v oblasti služieb súvisiacich s poskytovaním zdravotnej starostlivosti, po vecnej stránke; 
d)	vykonáva analytické činnosti pri nákladoch zdravotnej starostlivosti podľa jednotlivých segmentov; 
e)	ustanovuje pravidlá pre určenie výšky úhrady poistenca za poskytnutú zdravotnú starostlivosť a služby súvisiace s poskytovaním zdravotnej starostlivosti; 
f)	spolupracuje s Národným centrom zdravotníckych informácií pri tvorbe databáz využívaných v oblasti cenotvorby v zdravotníctve;
g)	zabezpečuje reguláciu cien zdravotných výkonov a nájmu nebytových priestorov v zdravotníckych zariadeniach v súlade s platnými právnymi predpismi;
h)	sleduje a analyzuje platby zdravotných poisťovní voči poskytovateľom zdravotnej starostlivosti;
i)	plní úlohy cenového orgánu pre oblasť zdravotnej starostlivosti podľa zákona č. 18/1996 Z. z. o cenách;
j)	vykonáva cenovú kontrolu podľa zákona o cenách a na výkon cenovej kontroly primerane používa osobitný predpis, ktorým je zákon č. 10/1996 Z. z. o kontrole v štátnej správe v znení neskorších právnych predpisov;
k)	odborne a metodicky riadi dohodovanie, uplatňovanie, reguláciu a kontrolu cien za oblasť poskytovania zdravotnej starostlivosti;  
l)	vypracováva dátové rozhrania štatistických výkazov pri zdravotnej starostlivosti podľa nariadení EÚ a cezhraničnej zdravotnej starostlivosti,  spracováva štatistické údaje z týchto výkazov;
m)	spolupracuje s ostatnými útvarmi ministerstva pri tvorbe cenových opatrení z hľadiska ich vecnej príslušnosti,
n)	vyjadruje sa k  dopadom v doložkách vplyvov na verejné zdravotné poistenie a dopadom na poskytovateľov zdravotnej starostlivosti a zdravotné poisťovne.

	(2) Vedúci oddelenia cenotvorby zodpovedá za činnosť oddelenia riaditeľovi odboru poisťovníctva a makroekonomiky zdravotníctva a plní úlohy uvedené v článkoch 9, 12 a 13.“

	(2) Vedúci oddelenia cenotvorby zodpovedá za činnosť oddelenia riaditeľovi odboru poisťovníctva a makroekonomiky zdravotníctva a plní úlohy uvedené v článkoch 9, 12 a 13.“

19.	Druhá časť (Osobitné ustanovenia) článok 23 (Pôsobnosť útvaru kontroly a sťažností)  odsek 2 sa znenie písmena b) nahrádza textom, ktorý znie:
„b) zabezpečuje a vykonáva finančnú kontrolu na mieste v zmysle zákona č. 357/2015 Z. z.                      o finančnej kontrole a audite a o zmene a doplnení niektorých zákonov v znení neskorších predpisov;“

20.	Druhá časť (Osobitné ustanovenia) článok 23 (Pôsobnosť útvaru kontroly a sťažností)  sa odsek 6 nahrádza textom, ktorý znie:
„(6) Útvar kontroly a sťažností na úseku boja proti korupcii najmä:
a)	zabezpečuje vybavovanie podaní doručených ministerstvu do e-mailovej schránky „korupcia“ zriadenej na možnosť nahlasovania podozrení z korupčného konania v rezorte zdravotníctva;
b)	zabezpečuje a koordinuje činnosti vyplývajúce ministerstvu z Národnej expertnej skupiny boja proti korupcii;
c)	zabezpečuje oznamovanie podozrenia z trestnej činnosti orgánom činným v trestnom konaní a iné skutočnosti orgánom príslušným podľa osobitných predpisov;
d)	spolupracuje pri plnení úloh v oblasti boja proti korupcii s Ministerstvom vnútra SR, Úradom vlády SR a orgánmi činnými v trestnom konaní;
e)	plní iné úlohy uložené ministrom.

21.	Druhá časť (Osobitné ustanovenia) článok 23 (Pôsobnosť útvaru kontroly a sťažností)  sa odsek 7 nahrádza textom, ktorý znie:
„(7) Útvar kontroly a sťažností na úseku vybavovania podnetov oznamovateľov kriminality alebo inej protispoločenskej činnosti vyplývajúcej zo zákona č. 54/2019 Z. z. o ochrane oznamovateľov  protispoločenskej činnosti a o zmene a doplnení niektorých zákonov (ďalej len „zákon č. 54/2019 Z. z.“):
a)	je určenou „zodpovednou osobou“ podľa zákona č. 54/2019 Z. z.;
b)	zabezpečuje činnosti v zmysle interného riadiaceho aktu ministerstva.“

22.	Druhá časť (Osobitné ustanovenia) článok 24 (Pôsobnosť útvaru vnútorného auditu)  sa znenie odseku 2 nahrádza textom, ktorý znie:
„(2) Útvar vnútorného auditu je v priamej riadiacej pôsobnosti ministra, ktorý je oprávnený vymenovať a odvolať vnútorných audítorov za podmienok ustanovených zákonom č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov.“

23.	Druhá časť (Osobitné ustanovenia) sa v článku 59 (Pôsobnosť a členenie kancelárie generálneho tajomníka služobného úradu) sa do odseku 3 vkladá nové písmeno c), ktoré znie:
„oddelenie informačnej a kybernetickej bezpečnosti.“

24.	Druhá časť (Osobitné ustanovenia) sa v článku 59 (Pôsobnosť a členenie kancelárie generálneho tajomníka služobného úradu) vypúšťajú odseky 4 a 5. Pôvodný odsek 6 sa prečísluje na odsek 4.

25.	Druhá časť (Osobitné ustanovenia) sa za článok 61 vkladá nová článok 61a, ktorý vrátane nadpisu znie:
„Článok 61a
Pôsobnosť oddelenia  informačnej a kybernetickej bezpečnosti
 
(1) Oddelenie informačnej a kybernetickej bezpečnosti  zabezpečuje plnenie úloh ministerstva vyplývajúcich z legislatívy informačnej a kybernetickej bezpečnosti, najmä
a)	nariadenia GDPR a súvisiaceho zákona č. 18/2018 Z. z. o ochrane osobných údajov a následných podzákonných predpisov,
b)	zákona č.69/2018 Z. z. o kybernetickej bezpečnosti a o zmene a doplnení niektorých zákonov a následných podzákonných predpisov,
c)	Zákon č. 275/2006 Z. z. o informačných systémoch verejnej správy a o zmene a doplnení niektorých zákonov
d)	výnosu MF SR č. 55/2014 Z. z. o štandardoch pre informačné systémy verejnej správy v rozsahu informačnej bezpečnosti v nasledovnom rozsahu:
1.	plní úlohy poskytovania súčinnosti jednotke CSIRT pri riešení kybernetických bezpečnostných incidentov,
2.	poskytuje NBÚ požadovanú súčinnosť a informácie získané z vlastnej činnosti dôležité na zabezpečenie kybernetickej bezpečnosti,
3.	spolupracuje s ostatnými ústrednými orgánmi a prevádzkovateľmi základných služieb vo svojej pôsobnosti pri plnení úloh podľa zákona,
4.	buduje bezpečnostné povedomie, koordinovanú spoluprácu na všetkých stupňoch riadenia kybernetickej bezpečnosti a aplikuje bezpečnostné opatrenia a politiku správania sa v kybernetickom priestore v rezorte zdravotníctva, 
5.	v spolupráci s NBÚ určuje špecifické sektorové identifikačné kritériá podľa § 18 ods. 3 zákona o kybernetickej bezpečnosti,
6.	identifikuje základnú službu a prevádzkovateľa základnej služby a ich aktuálny zoznam predkladá úradu na účely zaradenia do zoznamu základných služieb a registra prevádzkovateľov základných služieb,
7.	zabezpečuje plnenie úloh ministerstva v roli prevádzkovateľa základnej služby,
8.	poskytuje súčinnosť NBÚ a Úradu podpredsedu vlády pre investície a informatizáciu (ďalej len „ÚPVII“) pri kontrolách a auditoch,
9.	zabezpečuje účasť ministerstva v príslušných odborných komisiách a rokovaniach s NBÚ a ÚPVII,
10.	zabezpečuje tvorbu bezpečnostnej dokumentácie požadovanej horeuvedenou legislatívou ako sú analýzy rizík, bezpečnostné projekty, posúdenia vplyvov, testy proporcionality a ďalšie,
11.	vypracúva metodické usmernenia a odborné materiály pre podriadené organizácie a organizácie rezortu,
12.	implementuje určené administratívne a technické opatrenia na zabezpečenie požiadaviek horeuvedenej legislatívy,
13.	informuje odbornú verejnosť o aktivitách ministerstva v oblasti kybernetickej a informačnej bezpečnosti,
14.	vyhodnocuje úroveň kybernetickej bezpečnosti v rezorte,
15.	v súčinnosti s NCZI sa podieľa na budovaní kapacít security operations center a CSIRT centra pre rezort zdravotníctva,
16.	pripravuje a aktualizuje internú riadiacu dokumentáciu;
17.	vedie evidenciu zistení, zabezpečuje prijímanie opatrení na odstránenie zistení v stanovenom termíny, odpočty plnenia opatrení; eviduje výsledky kontrol;
18.	pripomienkuje materiály a pripravuje stanoviská k materiálom vo vecnej pôsobnosti oddelenia;
19.	vedie činnosť Komisie kybernetickej bezpečnosti,
 
	(2) Vedúci oddelenia  zodpovedá za činnosť oddelenia generálnemu riaditeľovi kancelárie generálneho tajomníka služobného úradu a plní úlohy uvedené v článkoch 9, 12 a 13.“

26.	Druhá časť (Osobitné ustanovenia) sa v článku 63 (Pôsobnosť a členenie sekcie financovania) v odseku 1 dopĺňa nové písmeno h), ktoré znie:
„h) zabezpečuje činnosti vyplývajúce zo Štatútu Ceny ministerky zdravotníctva Slovenskej republiky za významný prínos v oblasti slovenského zdravotníctva.“

27.	Druhá časť (Osobitné ustanovenia) sa v článku 64 (Pôsobnosť odboru verejných výdavkov a hospodárenia rezortu) v odseku 1 písmeno i) sa za slovo zákonov vkladá text, ktorý znie:
„v znení neskorších predpisov“ 

28.	Druhá časť (Osobitné ustanovenia) sa v článku 64 (Pôsobnosť odboru verejných výdavkov a hospodárenia rezortu) sa v odseku 1 písmeno hh) nahrádza textom, ktorý znie:
„hh) riadi a administruje systém finančnej podpory výskumu a vývoja v oblasti zdravotníctva, realizovanej formou projektov a financovanej zo štátneho rozpočtu, čo zahŕňa najmä: zverejňovanie výzvy na predkladanie žiadostí o poskytnutie dotácie zo štátneho rozpočtu, formálne hodnotenie predložených žiadostí, uzatváranie zmlúv o poskytnutí finančných prostriedkov s úspešnými žiadateľmi, monitorovanie implementácie projektov, posudzovanie žiadostí o zmenu projektu a pod.;“

29.	Druhá časť (Osobitné ustanovenia) článok 72 (Pôsobnosť oddelenia všeobecnej sporovej agendy a správneho konania) odsek 1 sa v písmene g za slovom „kontroly“ vypúšťa čiarka a text, ktorý znie:
 „, vládneho auditu“

30.	Druhá časť (Osobitné ustanovenia) sa za článok 73 vkladá nová článok 73a, ktorý vrátane nadpisu znie:
„Článok 73a
Bezpečnostný manažér

	(1) Bezpečnostný manažér je v priamej riadiacej pôsobnosti generálneho tajomníka služobného úradu a v rámci rozsahu svojej činnosti zabezpečuje najmä:
a)	plnenie úloh vyplývajúcich zo zákona č. 69/2018 o kybernetickej bezpečnosti a vyhlášky Národného bezpečnostnému úradu (ďalej len „NBÚ“) č. 362/2018 Z. z.;
b)	výkon dohľadu nad plnením základných povinností prevádzkovateľa podľa 
1.   nariadenia GDPR;
2.   zákona č.69/2018 Z. z. o kybernetickej bezpečnosti a o zmene a doplnení niektorých zákonov;
3.   zákona č. 275/2006 Z. z. o informačných technológiách verejnej správy a o zmene a doplnení niektorých zákonov;
4.  Výnosu MF SR č. 55/2014 Z. z. o štandardoch pre informačné systémy verejnej správy v rozsahu informačnej bezpečnosti;
c)	tvorbu nástrojov, štandardov a usmernení pre dodržiavanie bezpečnosti informačných systémov  v rezorte zdravotníctva v zmysle legislatívy uvedenej v písmene b);
d)	vytváranie technických a vecných predpokladov pre realizáciu technických, organizačných a personálnych opatrení a spracovanie súvisiacej povinnej dokumentácie;
e)	vypracovávanie bezpečnostnej dokumentácie podľa požiadaviek legislatívy uvedenej v písmene b);
f)	klasifikáciu informácií a systémov a následnú registráciu a evidenciu základných služieb;
g)	poskytovanie súčinnosti NBÚ, ÚPVII a Úradu na ochranu osobných údajov v rozsahu požadovanom príslušnou legislatívou;
h)	predkladanie návrhov a oznamovanie informácií v oblasti kybernetickej bezpečnosti podľa všeobecne záväzných právnych predpisov;
i)	aplikáciu bezpečnostných opatrení v systéme riadenia kybernetickej bezpečnosti;
j)	usmerňovanie a koordináciu bezpečnostného administrátora IT v oblasti ochrany osobných údajov. 

	   (2) Bezpečnostný manažér zodpovedá za činnosť generálnemu tajomníkovi služobného úradu a plní úlohy uvedené v článkoch 12 a 13.“

31.	Týmto doplnkom sa mení príloha organizačného poriadku (Organizačná štruktúra Ministerstva zdravotníctva SR), ktorá je neoddeliteľnou súčasťou tohto doplnku.

32.	Tento doplnok nadobúda účinnosť dňom 1. apríla 2019.

                     Andrea Kalavská
ministerka zdravotníctva Slovenskej republiky

Príloha: